หุ้นไทยพุ่ง42จุดแค่ชั่วคราว!!
โบรกนอกฝ่อหวั่นซ้ำรอยเลห์แมน‘สมพล’ยันไม่มีใบสั่งถอดปลั๊กหุ้น
28 ก.ย. 2554

โบรกนอกฝ่อหวั่นซ้ำรอยเลห์แมน‘สมพล’ยันไม่มีใบสั่งถอดปลั๊กหุ้น
หุ้นขึ้นแรงเกือบ 5% ตามตลาดหุ้นต่างประเทศ โบรกเกอร์ยังไม่วางใจปัญหายุโรปยังไม่ได้รับการแก้ไข ประธาน ตลท.ยันไม่มีใครสั่งแทรกแซงซื้อขายหุ้น 
ดัชนีหุ้นไทยวันที่ 27 ก.ย. ฟื้นคืนกลับมาปิดที่ 946.62 จุด พุ่งขึ้นถึง 42.56 จุด หรือ 4.71% ดัชนีเคลื่อนไหวระหว่าง 907.51 จุด ถึง 946.62 จุด ด้วยมูลค่าการซื้อขาย 35,926 ล้านบาท มีแรงซื้อกลับในหมวดพลังงาน ธนาคาร และหมวดปิโตรเคมี ต่างชาติกลับมาซื้อสุทธิ 598 ล้านบาท
นักวิเคราะห์หลักทรัพย์ (บล.) พัฒนสิน เชื่อว่าดัชนีหุ้นที่ปรับตัวขึ้นนี้เป็นเพียงชั่วคราว และหุ้นกลุ่ม TIPs คือ ไทย อินโดนีเซีย และฟิลิปปินส์ ยังให้ผลตอบแทนตั้งแต่ต้นปี 2553 จนถึงปัจจุบันมากกว่า 20% ที่ทำให้ต่างชาติปรับพอร์ตขายได้อีก ในสถานการณ์ที่ประเมินเศรษฐกิจยุโรปครึ่งปีหลังนี้ย่ำแย่
ทั้งนี้ กลุ่มที่มีความเสี่ยงสูงจากเศรษฐกิจโลก คือ กลุ่มปิโตรเคมี พลังงานและชิ้นส่วนอิเล็กทรอนิกส์
นักวิเคราะห์ บล.เครดิตสวิส ยังให้น้ำหนักลงทุนหุ้นไทยน้อยกว่าตลาด และนักกลยุทธ์ยังแนะนำให้ระมัดระวังในการลงทุนในช่วง 3-6 เดือนข้างหน้าเช่นเดียวกับตลาดหุ้นภูมิภาคเอเชีย แต่ระยะสั้นมี ความเสี่ยงสูงกว่า เพราะสภาพคล่องที่มีน้อยโดยสถิติช่วงวิกฤตเลห์แมน บราเธอร์ส เมื่อเดือน ต.ค. 2551 หุ้นไทยถูกเทขายมากเป็นอันดับสองในเอเชีย
ปัจจุบันพบว่าเม็ดเงินลงทุนสะสมของนักลงทุนต่างชาติยังเป็นบวกประมาณ 6.2 หมื่นล้านบาท ในต้นทุนที่ 950 จุด ล่าสุดการถือครองหุ้นของต่างชาติใน NVDRลดลงจาก 6.3% เหลือ 5.8% 
นักวิเคราะห์ บล.เอเซีย พลัส วิเคราะห์ว่าจุดต่ำสุดของ NVDR ถือครองหุ้นไทยที่ 4%
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) กล่าวว่า ในวันที่ 26 ก.ย.ที่ดัชนีหุ้นปรับลงแรง ทำให้พบว่าราคาหุ้นของบริษัทจดทะเบียน (บจ.) ทั้งหมด 208 แห่ง หรือคิดเป็น 38-40% ของจำนวน บจ.ทั้งหมดที่เข้าจดทะเบียนบริษัทกว่า 500 แห่ง ปิดที่ราคาต่ำสุดในรอบ 52 สัปดาห์ 
ขณะที่วันที่ 27 ก.ย. ตลาดหุ้นมีการดีดขึ้นในทิศทางเดียวกันในหลายประเทศ ซึ่งสะท้อนว่านักลงทุนได้รับรู้ภาวะการตื่นตระหนกแล้ว
นายสมพล เกียรติไพบูลย์ ประธานกรรมการ ตลาดหลักทรัพย์แห่งประเทศไทย (ตลท.) เปิดเผยถึงกรณีเมื่อวันที่ 26 ก.ย.ที่ผ่านมา ระบบการซื้อขายหยุดชั่วคราวตอนเปิดตลาดหุ้นบ่ายเพียง 5 นาทีว่า ปัญหาที่เกิดขึ้นเป็นเรื่องทางเทคนิคจริงๆ และขอยืนยันด้วยเกียรติยศตัวเองเลยว่าไม่มีใครสามารถเข้ามาสั่ง เข้ามาทุบหุ้น หรือเข้ามาแทรกแซงระบบการซื้อขายและการทำงานของ ตลท.ได้เด็ดขาด ตราบใดที่ผมประจำอยู่ที่นี่ 
“โลกนี้ไม่มีอะไรที่สมบูรณ์ 100 เปอร์เซ็นต์ อุบัติเหตุเกิดขึ้นได้ทุกอย่างโดยเฉพาะเรื่องไอที แต่การที่เรามัวยอมรับอุบัติเหตุโดยไม่มีการปรับปรุงสิ่งที่ผิดพลาดนั้นคือสิ่งที่ยอมรับไม่ได้”
นายสมพล กล่าวต่อว่า ในวันที่ 26ก.ย.ที่ผ่านมาตั้งแต่หุ้นร่วงในช่วงเช้า ทางทำเนียบรัฐบาลได้มีการสอบถามมาตั้งแต่เวลาเที่ยงวัน แต่ ตลท.บอกว่า ไม่สามารถชี้แจงกับนักลงทุนในช่วงที่ตลาดหุ้นยังเปิดให้มีการซื้อขายได้ ทำให้ต้องแถลงข่าวขึ้นเวลา 13.30 น. ซึ่งเป็นช่วงเวลาที่หุ้นเช้าปิดเวลา 12.30 น. และก่อนที่ตลาดบ่ายจะเปิดในเวลา 14.30 น.